সিন তেতাস নো হেই পারাইসো

সিন তেতাস নো আই পারাইসো ( বাংলা অর্থ: স্তন ছাড়া স্বর্গ নেই) হলো কারাকোল টিভি কর্তৃক প্রযোজিত ও সম্প্রচারিত একটি জনপ্রিয় কলম্বীয় টেলিনোভেলা। সিরিজটি গুস্তাভো বলিভার রচিত একই নামের সর্বাধিক বিক্রিত উপন্যাসের ওপর ভিত্তি করে নির্মিত হয়েছে।

কাহিনীর কেন্দ্রে রয়েছে পেরেইরা শহরের এক সুন্দরী তরুণী কাতালিনা, যে চরম দারিদ্র্য থেকে মুক্তি পেতে এবং সামাজিক মর্যাদা লাভের আশায় স্তন অস্ত্রোপচারের (ব্রেস্ট ইমপ্লান্ট) প্রতি মোহাবিষ্ট হয়ে পড়ে। নিজের স্বপ্ন পূরণে কাতালিনা 'প্রেপাগো' হিসেবে কাজ শুরু করে । যা মূলত মাদক পাচারকারীদের অর্থের বিনিময়ে যৌন পরিষেবা প্রদানের একটি বিশেষ পেশা।

২০০৯ সালের ১৩ অক্টোবর 'ডিস্ট্রিম্যাক্স ইনকরপোরেশন' মার্কিন যুক্তরাষ্ট্রে ইংরেজি সাবটাইটেলসহ এই সিরিজের একটি পূর্ণাঙ্গ ডিভিডি সেট প্রকাশ করে। ২০১০ সালে 'টেলেমুন্ডো' চ্যানেলটি সিরিজটি সম্প্রচার করে। তবে সম্প্রচারের সময় এর শিরোনামের 'তেতাস' শব্দটি সেন্সর করা হয়েছিল, কারণ এর ইংরেজি অনুবাদ মার্কিন টেলিভিশন সম্প্রচার নীতি অনুযায়ী বিতর্কিত ছিল।

 কাহিনীসংক্ষেপ 
কাতালিনা (মারিয়া আদেলাইদা পুয়ের্তা) কলম্বিয়ার পেরেইরা শহরের এক বস্তিতে তার মা হিল্ডা এবং ভাই বাইরনের সাথে চরম দারিদ্র্যের মধ্যে বাস করে। সে বিশ্বাস করে যে কেবল বড় স্তনই তাকে এই অভাব থেকে মুক্তি দিয়ে বিত্তশালী মাদক ব্যবসায়ীদের নজর কাড়তে সাহায্য করবে। এই লক্ষ্য অর্জনে সে তার প্রেমিক আলবেইরোকে ত্যাগ করে এবং তার বান্ধবী ইয়েসিকা ওরফে 'লা ডায়াবলার' সাহচর্যে মাদক সম্রাটদের অন্ধকার জগতে প্রবেশ করে। ইয়েসিকা মূলত একজন নির্দয় দালাল হিসেবে কাতালিনা ও তার অন্যান্য বান্ধবীদের এই নিষিদ্ধ পেশায় প্ররোচিত করে।

টাকার নেশায় কাতালিনা ধীরে ধীরে নীতিহীন হয়ে পড়ে। সে এক প্রভাবশালী মাদক ব্যবসায়ী 'তিতি' কে ধরিয়ে দেওয়ার হুমকি দিয়ে নিজের ও পরিবারের জীবন বিপন্ন করে তোলে। পরবর্তীতে সে মার্সিয়াল ব্যারেরা নামক এক মাদক সম্রাটকে বিয়ে করে এবং দুর্নীতি, ঘুষ ও বিলাসিতায় গা ভাসিয়ে দেয়। এদিকে তার ভাই বাইরন একজন পেশাদার খুনিতে (হিটম্যান) পরিণত হয়। অন্যদিকে, কাতালিনার মা হিল্ডা এবং তার প্রাক্তন প্রেমিক আলবেইরো । যারা গল্পের শুরুতে সৎ চরিত্রের অধিকারী ছিলেন, কাতালিনার অগোচরে নিজেদের মধ্যে একটি সম্পর্ক গড়ে তোলেন।

অল্প দামী ও নিম্নমানের স্তন ইমপ্লান্টের কারণে কাতালিনা গুরুতর স্বাস্থ্যগত জটিলতায় ভোগে। চিকিৎসকরা তাকে সতর্ক করেন যে অন্তত দুই বছর সব ধরণের অস্ত্রোপচার বন্ধ না করলে তার মৃত্যু হতে পারে। এই সুযোগে ইয়েসিকা কাতালিনার সাথে বিশ্বাসঘাতকতা করে এবং মার্সিয়ালকে ভুল বুঝিয়ে নিজে তাকে বিয়ে করে কাতালিনাকে নিঃস্ব অবস্থায় বাড়ি থেকে বের করে দেয়।

কাহিনীর শেষে কাতালিনা তার জীবনের করুণ পরিণতি উপলব্ধি করে। প্রেমিকের সাথে নিজের মায়ের সম্পর্ক, ভাই বাইরনের মৃত্যু এবং ঘনিষ্ঠ বান্ধবীর বিশ্বাস ঘাতকতা তাকে মানসিকভাবে ভেঙে ফেলে। আত্মহত্যা করার সাহস না থাকায় সে প্রতিশোধের এক অদ্ভুত পরিকল্পনা করে। সে ইয়েসিকাকে হত্যার জন্য ভাড়াটে খুনি নিয়োগ করে এবং খুনিদের ইয়েসিকার পোশাকের বর্ণনা দেয়। কিন্তু গল্পের মোড় ঘুরে যায় যখন দেখা যায়, নিহত মেয়েটি আসলে কাতালিনা নিজেই। সে ছদ্মবেশ ধারণ করে ইয়েসিকার রূপ নিয়েছিল যাতে ভাড়াটে খুনিরা ভুল করে তাকেই হত্যা করে। এক বিয়োগান্তক সুরের মাধ্যমে কাহিনীর সমাপ্তি ঘটে।

 অভিনয়শিল্পী 
 মারিয়া আদেলাইদা পুয়ের্তা - কাতালিনা সান্তানা চরিত্রে
 প্যাট্রিসিয়া এরকোল - দোনা হিল্ডা চরিত্রে
 সান্দ্রা বেলত্রান - ইয়েসিকা "লা ডায়াবলা" চরিত্রে
 নিকোলাস রিনকন - আলবেইরো ম্যানরিকে চরিত্রে
 আন্দ্রেস তোরো - বাইরন সান্তানা চরিত্রে
 মার্লন মোরেনো - অরেলিও আরামিলো "এল তিতি" চরিত্রে
 ফাবিও রেস্ট্রেপো - মার্সিয়াল ব্যারেরা চরিত্রে

 আরও দেখুন 
 টেলিনোভেলা
 মাদক পাচার

 তথ্যসূত্র 

 বহিঃসংযোগ 
 কারাকোল টিভি-এর দাপ্তরিক ওয়েবসাইট (আর্কাইভকৃত)


বিষয়শ্রেণী:২০০৬-এর টেলিনোভেলা
বিষয়শ্রেণী:২০০৬-এ শুরু হওয়া কলম্বীয় টেলিভিশন সিরিজ
বিষয়শ্রেণী:২০০৬-এ শেষ হওয়া কলম্বীয় টেলিভিশন সিরিজ
বিষয়শ্রেণী:স্পেনীয় ভাষার টেলিনোভেলা
বিষয়শ্রেণী:মাদক পাচার নিয়ে নির্মিত কর্ম
বিষয়শ্রেণী:কলম্বিয়ার পটভূমিতে রচিত টেলিভিশন সিরিজ
বিষয়শ্রেণী:কারাকোল টেলিভিশনের টেলিনোভেলা